M/S Star

M/S Star on Tallinkin omistama matkustaja-autolautta, joka valmistui huhtikuussa 2007 Aker Finnyardsin Helsingin telakalla. Alus on tarkoitettu ympärivuotiseen nopeaan Helsingin ja Tallinnan väliseen liikenteeseen. Joulukuusta 2022 alkaen Starin aikataulua pidennetään 2 tunnista 2,5 tuntiin, kun Tallinkin uusin laiva MyStar aloittaa liikennöinnin.  

Alun perin alukselle ei ollut tarkoitus tulla lainkaan hyttipaikkoja. Myöhemmin suunnitelmia muutettiin: alukselle tuli 131 hyttiä, joissa on tilaa 520 henkilölle.  

Star liikennöi joulukuusta 2022 alkaen Helsingistä Tallinnaan 2,5 tunnin matkoja tarjoten 4 lisävuoroa arkipäivisin ja 2 lisävuoroa lauantaisin ja sunnuntaisin Helsingin ja Tallinnan välille M/S MyStarin ja M/S Megastarin lisäksi.

Käyttöhistoria 
Tallink tilasi uuden aluksen Aker Finnyardsilta 1. elokuuta 2005. 110 miljoonan euron arvoiseen sopimukseen sisältyi optio myös toisesta aluksesta, jota ei kuitenkaan koskaan hyödynnetty. Uudella nopeakulkuisella ja suurella aluksella yhtiö halusi parantaa nopean Helsingin ja Tallinnan välisen reittiliikenteen luotettavuutta. Alus pystyy liikennöimään kaikissa sääolosuhteissa kahdessa tunnissa Helsingistä Tallinnaan ja takaisin. Aiemmin pienempien pika-alusten oli jäätävä satamaan, mikäli vallitsevat sääolosuhteet olivat liian rajut tai jäätä oli liikaa. 

Alun perin Starin piti aloittaa liikenne 5. huhtikuuta 2007, mutta rakentamisessa ilmenneiden ongelmien vuoksi luovutus myöhästyi viikolla. Lopulta Star ryhtyi liikennöimään Helsingin ja Tallinnan välistä nopeatempoista liikennettä 12. huhtikuuta korvaten M/S Vana Tallinnin ja Starin myöhästymisen vuoksi reitille väliaikaisesti siirretyn M/S Superfast VIII:n.

Teknisesti Star vastaa eniten Rauman telakalta vuonna 2001 valmistunutta M/S Seafrance Rodin (nyk. M/S Côtes des Dunes) -alusta. Osittain Starin ja Seafrance Rodinin tapaan rakennettiin myöhemmin myös M/S Viking XPRS, vaikka mikään näistä aluksista ei virallisesti ole toistensa sisaralus.

Tammikuussa 2017 Star kävi telakalla, jossa sille asennettiin uudet ajorampit, jotka mahdollistavat autojen lastauksen ja purun autokansille kahdessa tasossa.

Vuonna 2020 koronaviruspandemian aikana Star liikennöi väliaikaisesti rahtireittiä Viron Paldiskin ja Saksan Sassnitzin välillä. Reitin tarkoituksena oli varmistaa jatkuva tavaraliikenne Baltian maiden, Pohjoismaiden ja Länsi-Euroopan välillä. Viron elinkeino- ja viestintäministeriö osallistui reitin tukemiseen.

Ominaisuudet 

M/S Starilla on huomattavasti suurempi kuljetuskapasiteetti vanhempiin AutoExpress-pika-aluksiin verrattuna. Star kuljettaa parhaimmillaan 2 300 matkustajaa, kun esimerkiksi HSC Tallink AutoExpress 2 kykeni kuljettamaan vain 700 matkustajaa. Henkilöautoja Star pystyy kuljettamaan 450, kun AutoExpress 2:lle mahtui vain 175. Alusta voidaan myös hyödyntää majoituspaikkana hyttikapasiteettinsa ansiosta. Nopeudessa se häviää AutoExpresseille, sillä AutoExpress 2 -alus voi kulkea jopa 40 solmua Starin 27,5 solmun sijaan.

Käytännössä aluksen pitäisi suoriutua merimatkasta 110 minuutissa, ja näin oli alun perin myös ilmoitettu alusta tilattaessa. Lopullisessa aikataulussa molempien Tallink Shuttle -alusten matka-aika on kuitenkin 120 minuuttia. Alus on erittäin nopea lastata ja purkaa: nopeimmillaan se tehdään tunnissa, mutta yleisimmin Star (sekä myös linjapari M/S Megastar) seisovat satamassa vähintään 1,5 tuntia riippuen päivästä ja vuorokaudenajasta. Nopean matka-ajan ja liikenteen luonteen vuoksi aluksella ei ole juurikaan hyttejä tai erillisiä istumasalonkeja. Siitä huolimatta Starilla on useita palveluita, joita voi käyttää matkan aikana, aina baareista ravintoloihin sekä kauppoihin. Alus on myös palveluiden laajan valikoiman ja skaalan suhteen edistyksellisempi verrattuna vanhoihin AutoExpress-pikalaivoihin.

Laivan palvelut

Ravintolat, kahvilat ja baarit 
 Á la carte, ala carte -tyylinen ruokaravintola
 Delight Buffet, itsepalveluravintola, 450 asiakaspaikkaa, kansi 8
 Quick & Easy, pikaruokaa ja jäätelöä tarjoileva ravintola, kansi 9
 Snack Time, myös ruokaa tarjoileva kahvila, 320 asiakaspaikkaa, kansi 8
 Sunset Bar, baari, kansi 9
 Sea Pub, pubi, jossa viikonloppuisin ohjelmaa, kansi 7
 Burger King, pikaruokaravintola, kansi 9 (avattu 29.2.2016, avautuessaan ainoa Itämerellä seilaavalla laivalla oleva Burger King -ravintola)

Myymälät 
 Supermarket, 7. kannella oleva valintamyymälä, josta saa muun muassa alkoholijuomia, makeisia, elintarvikkeita, matkamuistoja ja tupakkatuotteita. Myymälässä on myös itsepalvelukassa.
 Perfume Shop, 7. kannella sijaitseva myymälä, josta saa kosmetiikkatuotteita ja parfyymeja.
 Trend Shop, 7. kannella sijaitseva liike, joka myy muun muassa vaatteita ja koruja.

Hytit 
 A-hytti, ikkunallisia neljän hengen hyttejä kansilla 8 ja 9 (yhteensä 65 kappaletta, joista kaksi lemmikkieläimille).
 B-hytti, ikkunattomia neljän hengen hyttejä kansilla 8 ja 9 (yhteensä 64 kappaletta, joista kolme lemmikkieläimille).

Matkustusluokat 
 Business Lounge, erityisesti liikematkustajille suunnattu 120-paikkainen matkustusluokka, jossa matkustamisen hintaan sisältyy muun muassa lämmin ruoka ja erillinen Business Lounge -tila, kansi 7.
 Star Comfort -luokka, omat tilat kannen 9 keulassa, snack- ja juomatarjoilu.
 Star-luokka, normaalitasoinen matkustusluokka, jossa matkustajien käytössä on kaikki aluksen muut palvelut Business Loungea ja Star Comfort -luokkaa lukuun ottamatta.

Lähteet

Aiheesta muualla 

 M/S Star Tallink Siljan kotisivuilla

Star
Seulonnan keskeiset artikkelit